Document ID: 32014R0432

NEUVOSTON ASETUS (EU) N:o 432/2014,
annettu 22 päivänä huhtikuuta 2014,
asetuksen (EU) N:o 43/2014 muuttamisesta tiettyjen kalastusmahdollisuuksien osalta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Asetuksella (EU) N:o 43/2014 (1) neuvosto vahvisti unionin vesillä ja unionin aluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuudet vuodeksi 2014.
(2)
Unionin alusten kalastusmahdollisuudet Norjan ja Färsaarten vesillä, Norjan ja Färsaarten alusten kalastusmahdollisuudet unionin vesillä sekä pääsyedellytykset luonnonvaroihin toisen osapuolen vesialueilla vahvistetaan vuosittain kalastusoikeuksia koskevien neuvottelujen perusteella. Näissä neuvotteluissa noudatettavasta menettelystä määrätään sopimuksissa ja pöytäkirjoissa, jotka koskevat kalastussuhteita Norjan (2) ja Färsaarten (3) kanssa. Koska vuoden 2014 järjestelyjä koskevat neuvottelut eivät olleet vielä päättyneet, asetuksessa (EU) N:o 43/2014 vahvistettiin asianomaisten kantojen osalta väliaikaiset kalastusmahdollisuudet. Neuvottelut Norjan ja Färsaarten kanssa saatiin päätökseen 12 ja 13 päivänä maaliskuuta 2014. Lisäksi 28 päivänä maaliskuuta 2014 saatiin päätökseen rannikkovaltioiden väliset neuvottelut mustakitaturskan osalta, ja unionin, Islannin, Norjan ja Venäjän federaation väliset neuvottelut Atlantin-Skandinavian sillin osalta. Tämä mahdollisti Norjan ja unionin keskustelut vastavuoroisista järjestelyistä koskien pääsyä luonnonvaroihin toistensa vesillä. Asetusta (EU) N:o 43/2014 olisi sen vuoksi muutettava.
(3)
Unionin ja Norjan välisten neuvottelujen tulosten mukaisesti unioni voi sallia unionin alusten ylittää enintään 10 prosentilla unionin käytettävissä olevan kiintiön edellyttäen, että unionin käytettävissä olevan kiintiön mahdollisesti ylittävät käytetyt määrät vähennetään sen vuotta 2015 koskevasta kiintiöstä. Vastaavasti unioni voi käyttää vuonna 2015 sen vuonna 2014 käytettävissä olevasta kiintiöstä mahdollisesti käyttämättä jääneitä määriä 10 prosenttiin asti. Unionin alusten tasapuolisten toimintaedellytysten turvaamiseksi on aiheellista antaa mahdollisuus tällaiseen joustavuuteen mainittujen kalastusmahdollisuuksien vahvistamisessa antamalla asianomaisille jäsenvaltioille mahdollisuus päättää käyttää joustavuuskiintiötä. Jos jäsenvaltio on päättänyt olla käyttämättä tietyn kannan osalta joustavuuskiintiötä, asetuksen (EY) N:o 847/96 3 ja 4 artiklan soveltamista on aiheellista jatkaa asetuksen (EU) N:o 40/2013 10 artiklan 2 kohdan mukaisesti.
(4)
Eteläisen Tyynenmeren alueellinen kalastusjärjestö (SPRFMO) vahvisti vuoden 2014 toisessa vuosikokouksessaan perunpiikkimakrillin kalastusmahdollisuudet ja suurimman sallitun saaliin (TAC). SPRFMO määritteli myös uudelleen sen erityisen alueen, jolla pohjakalastuksessa sovelletaan pyyntiponnistuksen ja saaliiden ylärajoja 4 päivästä toukokuuta 2014 alkaen. Nämä määräykset olisi pantava täytäntöön unionin lainsäädännössä.
(5)
On tarpeen selkeyttää joitakin säännöksiä, jotka koskevat tiettyjä kantoja, Englannin kanaalin länsiosan merianturakantojen pyyntiponnistuksen hallinnointijärjestelmää ja erityistä raportointivelvoitetta Amerikan trooppisten tonnikalojen suojelukomission yhteydessä.
(6)
Asetuksessa (EU) N:o 43/2014 säädettyjä saalisrajoituksia sovelletaan 1 päivästä tammikuuta 2014 alkaen, ja mainitussa asetuksessa säädettyjä pyyntiponnistusrajoituksia sovelletaan 1 päivästä helmikuuta 2014 alkaen. Tässä asetuksessa vahvistettuja saalisrajoituksia ja pyyntiponnistusta koskevia säännöksiä olisi sen vuoksi sovellettava kyseisistä päivämääristä alkaen. Tällainen taannehtiva soveltaminen ei rajoita oikeusvarmuuden ja luottamuksen suojan periaatteiden soveltamista, sillä asianomaisia kalastusmahdollisuuksia ei ole vielä käytetty loppuun. Saalis- ja pyyntiponnistusrajoituksia, joita sovelletaan pohjakalastuksessa SPRFMO:n määrittelemällä alueella, olisi kuitenkin sovellettava 4 päivästä toukokuuta 2014 alkaen. Koska eräiden saalis- ja pyyntiponnistusrajoitusten muutokset vaikuttavat unionin alusten taloudelliseen toimintaan ja kalastuskauden suunnitteluun, tämän asetuksen olisi tultava voimaan välittömästi sen julkaisemisen jälkeen,
ON HYVÄKSYNYT TÄMÄN ASETUKSEN:
1 artikla
Asetuksen (EU) N:o 43/2014 muuttaminen
Muutetaan asetus (EU) N:o 43/2014 seuraavasti:
1)
Kumotaan 1 artiklan 3 kohta.
2)
Lisätään artikla seuraavasti:
”18a artikla
Joustavuus tiettyjen kantojen kalastusmahdollisuuksien vahvistamisessa
1. Tätä artiklaa sovelletaan seuraaviin kantoihin:
a)
kolja alueella IV; unionin vesillä alueella IIa;
b)
mustakitaturska unionin ja kansainvälisillä vesillä alueilla I, II, III, IV, V, VI, VII, VIIIa, VIIIb, VIIId, VIIIe, XII ja XIV;
c)
makrilli alueilla IIIa ja IV; unionin vesillä alueilla IIa, IIIb, IIIc ja IIId;
d)
makrilli alueilla VI, VII, VIIIa, VIIIb, VIIId ja VIIIe; EU:n ja kansainvälisillä vesillä alueella Vb; kansainvälisillä vesillä alueilla IIa, XII ja XIV;
e)
makrilli alueilla VIIIc, IX ja X; unionin vesillä CECAF-alueella 34.1.1;
f)
makrilli Norjan vesillä alueilla IIa ja IVa;
g)
silli unionin, Norjan ja kansainvälisillä vesillä alueilla I ja II;
h)
seiti Pohjanmerellä;
i)
punakampela Pohjanmerellä;
j)
silli Pohjanmerellä linjan 53° N pohjoispuolella;
k)
silli alueilla IVc ja VIId;
l)
kolja alueella IIIa.
2. Minkä tahansa 1 kohdassa yksilöidyn kannan osalta jäsenvaltio voi päättää lisätä liitteessä I säädettyä alkuperäistä kiintiötään enintään 10 prosentilla. Kyseisen jäsenvaltion on ilmoitettava päätöksestään komissiolle kirjallisesti. Kun tällainen ilmoitus on tehty, lisättyä kiintiötä pidetään kyseiselle jäsenvaltiolle vuodeksi 2014 jaettuna kiintiönä.
3. Tämän lisätyn kiintiön nojalla vuonna 2014 käytetyt määrät, jotka ylittävät alkuperäisen kiintiön, vähennetään tonneittain laskettaessa kyseisen jäsenvaltion asianomaisen kannan kiintiötä vuodeksi 2015.
4. Alkuperäisen kiintiön mukaiset mahdollisesti käyttämättä jääneet määrät lisätään 10 prosenttiin asti kyseisestä kiintiöstä laskettaessa kyseisen jäsenvaltion asianomaisen kannan kiintiötä vuodeksi 2015.
5. Muille jäsenvaltioille asetuksen (EU) N:o 1380/2013 16 artiklan 8 kohdan nojalla mahdollisesti siirretyt määrät sekä asetuksen (EY) N:o 1224/2009 37, 105 ja 107 artiklan nojalla vähennetyt määrät otetaan huomioon tämän artiklan 3 ja 4 kohdan mukaisten käytettyjen ja käyttämättä jääneiden määrien vahvistamisessa.
6. Jos jäsenvaltio on jonkin kannan suhteen käyttänyt tämän artiklan 2 kohdan mukaista mahdollisuutta, asetuksen (EY) N:o 847/96 3 ja 4 artiklaa ei kyseisen jäsenvaltion osalta sovelleta tällaiseen kantaan.”
3)
Korvataan 31 artikla seuraavasti:
”31 artikla
Pohjakalastus
Jäsenvaltioiden, joilla on pohjakalastusta koskevaa kirjattua saalista tai pyyntiponnistusta SPRFMO-yleissopimusalueella 1 päivän tammikuuta 2002 ja 31 päivän joulukuuta 2006 väliseltä ajalta, on rajoitettava pohjakalastuksessa saaliinsa tai pyyntiponnistuksensa ainoastaan niihin SPRFMO-yleissopimusalueen osiin, joilla on harjoitettu pohjakalastusta kyseisellä kalastuskaudella, ja sellaiseen määrään, joka ei ylitä saalistasoa tai pyyntiponnistusta kuvastavien muuttujien vuotuista keskitasoa 1 päivän tammikuuta 2002 ja 31 päivän joulukuuta 2006 väliseltä ajalta.”
4)
Korvataan 32 artiklan 6 kohdan b alakohta seuraavasti:
”b)
ilmoitettava a alakohdassa tarkoitetut tiedot sille jäsenvaltiolle, jonka kansalaisia he ovat. Jäsenvaltioiden on toimitettava edellisvuoden aikana keräämänsä tiedot komissiolle viimeistään 31 päivänä tammikuuta 2014.”
5)
Muutetaan liite I A tämän asetuksen liitteen I mukaisesti.
6)
Muutetaan liite I B tämän asetuksen liitteen II mukaisesti.
7)
Korvataan liite I J tämän asetuksen liitteessä III olevalla tekstillä.
8)
Muutetaan liite II C tämän asetuksen liitteen IV mukaisesti.
9)
Korvataan liite III tämän asetuksen liitteessä V olevalla tekstillä.
10)
Korvataan liite VIII tämän asetuksen liitteessä VI olevalla tekstillä.
2 artikla
Voimaantulo ja soveltaminen
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä tammikuuta 2014.
Kuitenkin sen
a)
1 artiklan 3 kohtaa sovelletaan 4 päivästä toukokuuta 2014; ja
b)
1 artiklan 8 kohtaa sovelletaan 1 päivästä helmikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä huhtikuuta 2014.

Labels: 11
8
18
6